Eile õhtul aga käisime me söömas Aveiros, meie kodu lähedal asuvas restoranis. Tegime päeval pea kogu linnale tiiru peale ja tutvusime restoranide ja tascade menüü- ja hindadega. Selles mõttes on väikelinnas lihtne- meil on kesklinnas umbes 20 restorani ja kõigil on pea üks menüü ja hinnad erinevad 1-2 euroga (on mõned Brasiilia restoranid ja 1 hiinakas on  ka) Mis aga eilse restorani juures mind vaimustas, oli just teenindus. Tegemist oli üsna suure restoraniga: 2 saali+ siseõue terrass. Pakun välja, et 70 kohta+ terrass. Saali, kus oli 12 lauda (suuremad ja väiksemad), teenindas 1 kelner. Teine saal oli isegi pisut suurem, ka seal oli 1 inimene (terrass oli eile tühi kuna oli tuuleke õues) Köögis oli 3 inimest. Maja oli rahvast täis ja kõik sujus! Kelner aga oli tõeline proff- midagi ei unustanud ja jõudis ka ise kliendile vahepeal veini juurde kallata!  Eks mina vaatan seda restorani toimimist veidi teise silmaga- kui ma näen, et seda mõõtu restorani köögis möllab 5-6 inimest ja 8-10 tükki kannab ette nagu Tallinnas kipub olema, siis ma hakkan kohe muretsema, et tööjõu kulud tapavad selle restorani ära või selline mass tööjõudu saab liiga vähe palka, et oma tööd hästi teha.